## ΝΕΟΙ ΚΑΙ ΠΡΟΤΥΠΑ

|  |
| --- |
| * **Πρότυπο** θεωρείται το πρόσωπο, η κατάσταση ή ο θεσμός, που είναι άξιο για μίμηση, εξαιτίας των διαχρονικά θετικών του χαρακτηριστικών.
* **Είδωλο** θεωρείται το πρόσωπο που μυθοποιείται και προβάλλεται έντε­χνα και συστηματικά, κυρίως από τα ΜΜΕ, και γίνεται, πρόσκαιρα, αντικείμενο υπερβολικής αγάπης και εκδηλώσεων λατρείας.
 |

1. **Τα πρότυπα των νέων**

**Θ*ετικά***

1. **Πολιτικοί, κοινωνικοί και θρησκευτικοί ηγέτες,** που θέτουν τον εαυτό τους στην υπηρεσία του ανθρώπου και αγωνίζονται για την ειρήνη, την ελευθε­ρία και τη δικαίωση καταπιεσμένων λαών και κοινωνικών μειονοτήτων.
2. **Πνευματικοί ηγέτες,** που με τον παιδαγωγό τους λόγο αφυπνίζουν συ­νειδήσεις και διαμορφώνουν αξίες που ολοκληρώνουν, αναδεικνύουν και καταξιώνουν τον άνθρωπο.
3. **Επιστήμονες,** που αφιερώνουν την επιστήμη και τον εαυτό τους στην υπηρεσία του ανθρώπου.
4. **Απλοί άνθρωποι – ενεργοί πολίτες,** που στη ζωή τους υπηρετούν ανιδιοτελώς αξίες και ιδανικά (π.χ. εθελοντές, οικολόγοι.... ), που αγωνίζονται για τα πιστεύω τους, που συμμετέχουν στα κοινά κι έχουν άποψη και κρίση.
5. **Αθλητικά πρότυπα :** Αθλητές με υψηλές επιδόσεις που αγωνίζονται να επιτύχουν τους στόχους τους.
6. **Οικογενειακά πρότυπα:** Οι γονείς και οι συγγενείς, λόγω της σημαντικής συμβολής τους στη διαμόρφωση της προσωπικότητας του νέου συνηθέστατα αποτελούν συχνά και πρότυπα γι’ αυτόν.
7. **Σχολικά πρότυπα:** Οι δάσκαλοι και οι καθηγητές σε αρκετές περιπτώσεις χάρη στην προσωπικότητά τους ασκούν μεγάλη επιρροή αλλά και γοητεία στους μαθητές
8. **Καλλιτεχνικά πρότυπα:** Στο χώρο της τέχνης, του θεάτρου, της μουσικής, του κινηματογράφου, του χορού, υπάρχουν άτομα που ασκούν τεράστια επίδραση στους νέους

***Αρνητικά***

1. **Ο οικονομικά επιτυχημένος άνθρωπος**, που έχει ως μέτρο αξιολόγησης το χρήμα, αδιαφορώντας για τον τρόπο απόκτησης του. Εκείνος που χρησιμοποιεί ακόμη και αθέμιτα μέσα για να υλοποιήσει τους στόχους του.
2. **Καλλιτεχνικοί και αθλητικοί αστέρες,** που με το σκανδαλώδη τρόπο ζωής, γνωρίζουν καθημερινά τα φώτα της δημοσιότητας, εξασφαλίζουν μιαν εφήμερη δόξα, υψηλές οικονομικές αποδοχές, χωρίς πνευματική καλλιέργεια και ολοκλήρωση.
3. **Δημαγωγοί πολιτικοί,** που ως χαρισματικοί ηγέτες, με το λόγο και την προβολή από ελεγχόμενα μέσα ενημέρωσης, μαγνητίζουν τα πλήθη.

1. **Πρόσωπα που** εγκλωβίζουν τους νέους ηθικά και πνευματικά και τους οδηγούν σε ακραίες κοινωνικές συμπεριφορές (χουλιγκανισμός, νεοφασισμός κλπ).
2. **Του ατομικιστή, αδιάφορου** για τα κοινωνικο - πολιτικά ζητήματα που επιδιώκει ατομικές λύσεις και αποφεύγει τη συλλογική αγωνιστική δράση, δε συμμετέχει στα κοινά, κοινωνικά κινήματα κ.λπ.

**Β. Γιατί οι νέοι αναζητούν πρότυπα ή είδωλα;**

**Γιατί οι νέοι είναι συχνά:**

* **Αδιαμόρφωτοι,** εντυπωσιάζονται εύκολα από το δια­φορετικό και το ασυνήθιστο.
* **Εύπλαστοι και φιλόδοξοι,** προσβλέπουν στα παλιά και δοκιμασμένα πρότυπα, που εξασφαλίζουν αποδεδειγμένα κύρος και γόητρο.
* **Οραματιστές αλλά και ανασφαλείς,** αναζητούν την κοινωνική αποδοχή με τη διαδικασία ταύτισης ή ένταξης σε ομάδες ομοϊδεατών.
* **Αμφισβητίες και αντιδραστικοί** προς καθετί κατεστημένο, «μαγεύο­νται» από όσους παρουσιάζονται ως τέτοιοι.
* **Απογοητευμένοι** από τους μεγάλους, ψάχνουν για ερείσματα που αντα­ποκρίνονται στο δικό τους κόσμο του μέλλοντος.
* **Μόνοι στο πολύβουο πλήθος** των σύγχρονων πόλεων, σε οικογένειες που δεν επικοινωνούν, «συνομιλούν» με την αφίσα του ειδώλου τους.
* **Ο κυρίαρχος ρόλος της διαφήμισης και των ΜΜΕ** στις ζωές των νέων ανθρώπων. Τα ΜΜΕ οδηγούν στην πλήρη παθητικοποίηση και αδράνεια του νου και συχνά επιβάλλουν μοντέλα συμπεριφοράς.
• Ο **καταναλωτισμός** έκανε τους ανθρώπους να ταυτίζουν το «έχειν» με το «είναι» και να λειτουργούν με το δόγμα: «είσαι ό, τι δείχνεις» και να προσπαθούν να αποκτήσουν ταυτότητα μέσω του «φαίνεσθαι», της επίδειξης.

**Γ. Ο ρόλος των προτύπων (Συνέπειες)**

***Τα θετικά πρότυπα:***

* **Στηρίζουν ψυχικά** τους νέους στις δύσκολες στιγμές, ενώ πα­ράλληλα οδηγούν στην **αυτογνωσία** και **διαμορφώνουν το χαρακτήρα** του νέου.
* Παραδειγματίζουν, εμπνέουν, διδάσκουν
* Δραστηριοποιούν πνευματικά, **καλλιεργούν τον κριτικό τρόπο σκέψης**, κινητοποιούν τη δημιουργική φαντασία.
* Αποτελούν αξιακούς και αγωνιστικούς οδοδείκτες.
* **Καλλιεργούν την εργατικότητα**, τη συνεργασία, την αλληλεγγύη, το ενδιαφέρον για τον διπλανό, την **αγωνιστικότητα**
* **Δημιουργούν ελεύθερους και υπεύθυνους ανθρώπους** με κοινωνικό ήθος.

***Τα αρνητικά πρότυπα:***

* + Προωθούν το **πνεύμα του καταναλωτισμού**, του **υλικού ευδαιμονισμού, του γρήγορου και εύκολου πλουτισμού.**
	+ **Περιορίζουν την κριτική σκέψη και τον προσωπικό τρόπο έκφρα­σης**.
	+ Καλλιεργούν τον ατομισμό, την ιδιοτέλεια, τη γενικότερη σύγχυση, με αποτέλεσμα μια διαλυτική τάση στην κοινωνία, αποκοινωνικοποιούν τα άτομα, καθώς τα οδηγούν στο να αδιαφορούν για τα κοινά προβλήματα και τα προσανατολίζουν σε ψεύτικους ορίζοντες και σκηνοθετημένα προβλήματα.
	+ Η εφαρμογή του δόγματος «ο σκοπός αγιάζει τα μέσα» αμβλύνει και ελαστικοποιεί την ηθική συνείδηση. Τα αρνητικά πρότυπα επιβραβεύουν το ψεύδος, την υποκρισία, την ανεντιμότητα, εφό­σον αυτά βοηθούν στην προβολή.
	+ **Καλλιεργούν το μιμητισμό** κι έτσι περιορίζουν τις ελεύθερες επιλογές και τα προσωπικά όνειρα.. Η δουλική μίμησή τους, επιφέρει τον αφανισμό της προσωπικότητας του νέου, την τυποποίηση της φυσιογνωμίας του: ο νέος γίνεται ένα από τα πολλά αντίγραφα του ειδώλου που θαυμάζει. Αρνείται τον εαυτό του, το δικό του πρόσωπο, για να φορέσει ένα προσωπείο.
	+ Οδηγούν **στη νόθη ψυχαγωγία**.
	+ Οδηγούν στην **αποπολιτικοποίηση του ατόμου** και τη **χειραγώγησή** του.

**ΚΕΙΜΕΝΟ 1, του Νίκου Δήμου (διασκευή)**

Τι θα γίνεις όταν μεγαλώσεις; Πώς απαντούσαν τα παιδιά στα χρόνια μου; Μετά τις πρώτες, αναπόφευκτες παιδικές ασθένειες (πυροσβέστης, κατάσκοπος, αστροναύτης), ξεχώριζαν οι ανήσυχοι —που (ήθελαν να γίνουν ερευνητές, επιστήμονες, συγγραφείς)— οι άπληστοι—που ήθελαν να γίνουν δισεκατομμυριούχοι— και οι εξουσιαστές — που αποζητούσαν τα γαλόνια. Και τώρα;

Από τα επαγγέλματα που τότε μας τραβούσαν, σχεδόν κανένα δεν έχει σήμερα κύρος και αίγλη. Οι πολιτικοί είναι πρόσωπα εντελώς αναξιόπιστα. Τα γαλόνια έχασαν τη λάμψη τους και, σίγουρα, δεν υπάρχει σήμερα πρόσωπο πιο θλιβερό από έναν καθηγητή ανώτατης σχολής. Θυμάμαι, απέναντι από το παιδικό μου σπίτι, ζούσε ένας Καθηγητής του Πολυτεχνείου. Κάθε μέρα, όταν γύριζε, μου τον έδειχναν από το μπαλκόνι, λέγοντας με σεβασμό και δέος: ο Κύριος Καθηγητής! Και βλέπω τους σημερινούς φίλους μου καθηγητές, υπαμειβόμενους, να προσπαθούν απλώς να επιβιώσουν ελισσόμενοι.

Τι ισχύει στη σημερινή μας κοινωνία; Τι πρότυπα μπορούν να ακολουθήσουν τα παιδιά μας; Γιατί, είτε το θέλουμε είτε όχι, τα πρότυπα είναι απαραίτητα. Όταν ξεκινάμε μια πορεία, κάπου θέλουμε να φτάσουμε. Η εξέλιξη χρειάζεται ένα μοντέλο, ένα υπόδειγμα, ένα (αριστοτελικό) «τέλος» (=σκοπός). Εκτός βέβαια αν δεν πρόκειται για κίνηση παρά για σημειωτόν επιτόπου.

 Στο χρόνια της νιότης μου θαυμάζαμε ανθρώπους. Σήμερα νομίζω πως αυτό το αίσθημα είναι άγνωστο. Άλλωστε, κι αν κάποιος μοιάζει άξιος θαυμασμού, οι ρυπαρογραφικές[[1]](#footnote-2) φυλλάδες αναλαμβάνουν να τον απομυθοποιήσουν αμέσως. Τον σκεπάζουν με λάσπη από την κορυφή ως τα πόδια — κι άντε, μετά, να τον θαυμάσεις! Θα μου πείτε, ότι η παλιά, αστική κοινωνία ήταν γεμάτη από πλαστά είδωλα. Πως πολλοί από τους τότε θαυμαζόμενους ήταν απατεώνες, κούφιοι, **φαύλοι**. Συμφωνώ. Αλλά θα αντιτείνω πως καλύτερα (και) μερικά **πλαστά** είδωλα — παρά καθόλου είδωλα. Γιατί, χωρίς πρότυπα δεν πάμε πουθενά!

 Ναι — χωρίς πρότυπα δεν πάμε μπροστά. Δεν υπάρχει η τελική αιτία, το κίνητρο που μας κινεί. Δεν έχουμε κάτι προς το οποίο να τείνουμε, που να μας οδηγεί. Παραμένουμε στο **τέλμα** και στο «καλά είμαι εδώ». Ιδανικό μας γίνεται το βόλεμα, η λούφα και η ξάπλα. Ποιους ζηλεύει ο σύγχρονος Έλληνας; Σε ποιων θέση θα ήθελε να είναι;

Αν εξαιρέσει κανείς μερικούς ποδοσφαιριστές και τραγουδιστές (**εφήμερα** είδωλα), οι νέοι μας σήμερα ζούνε χωρίς πρότυπα. Δεν πιστεύουν, δεν θαυμάζουν, δεν αξιολογούν. Όλα είναι λίγο-πολύ ίδια, αδιάφορα. «Ντάξει, μωρέ, ντάξει». Σε έναν τέτοιο κόσμο, χωρίς σημεία αναφοράς, χωρίς σαφείς προσανατολισμούς, έχουν πια μόνον οδηγό τις επιθυμίες, τους φόβους, τα ένστικτά τους. Αντιδρούν παρορμητικά και άτσαλα. Άγονται και φέρονται από τους δημαγωγούς που καθησυχάζουν και κολακεύουν τη μετριότητα. Οι νέοι μας: τα μεγάλα θύματα μιας ανεύθυνης πολιτικής και πνευματικής ηγεσίας, που χρόνια τώρα καλλιεργεί την ιδεολογία του λαϊκισμού και το ευαγγέλιο της μη-προσπάθειας. Που αρνείται κάθε πρότυπο, σαν αντιλαϊκό και ελιτίστικο. Και μας βυθίζει, κάθε μέρα περισσότερο, στο **τέλμα**.

Παρατηρήσεις

|  |
| --- |
| 1. Πού αποδίδει ο συντάκτης του κειμένου την ευθύνη για την έλλειψη προτύπων στην εποχή μας; |
| 2. Να δώσετε ένα κυριολεκτικό και ένα μεταφορικό τίτλο στο κείμενο. |
| 3. Ποια λειτουργία επιτελούν τα τονισμένα σημεία στίξης στις παρακάτω φράσεις: α. ένα **(**αριστοτελικό**)** «τέλος» β. Να τα κληρονομήσει - όχι να τα φτιάξει γ. «Ντάξει, μωρέ, ντάξει».4. Να γράψετε από ένα συνώνυμο για κάθεμια από τις λέξεις του κειμένου με έντονη γραφή. |
| 5. «Τον σκεπάζουν με λάσπη από την κορυφή ως τα πόδια», «δεν πάμε μπροστά», «λούφα»: Να αποδώσετε τις παραπάνω λέξεις/φράσεις σε πιο επίσημο ύφος. |

**Κείμενο 2:** **Η Ιθάκη κηρύσσει τον πόλεμο στο ταξίδι, Του Ανδρέα Ι. Κασσέτα**

[…] Για έναν άνθρωπο δεκαεπτά ετών, το να μπει στο Πανεπιστήμιο συνιστά «όνειρο». […] Κυρίαρχο ερώτημα το « Παροχή Παιδείας ή Προπόνηση για επικείμενες εξετάσεις; ». Ο ένας του λέει: Για να τα καταφέρεις θα χρειαστεί να σε διδάξω ορισμένες τεχνικές. Πρέπει να σε πείσω να αδιαφορείς για τα άχρηστα και τις «γνώσεις για εξετάσεις» να τις χρησιμοποιείς μόνο για τον τελικό σκοπό. Από αυτά που σας προσφέρονται στο σχολείο τα περισσότερα είναι άχρηστα γιατί δεν οδηγούν εκεί. Θα διαβάζεις, λοιπόν, μόνο αυτά που σου χρειάζονται. Θα προχωράς με κατεύθυνση το να μπεις στο Πανεπιστήμιο, το να πάρεις λίγες μονάδες παραπάνω από κάποιον άλλο που θα μπορούσε να σου πάρει τη θέση. O άλλος του λέει: Να φθάσεις στην Ιθάκη αλλά χωρίς να υποτιμάς την τεράστια σημασία του ταξιδιού. Είναι αυτό που θα σε βοηθήσει να οικοδομήσεις την προσωπικότητά σου, αυτό που θα σε πείσει ότι η κυρίαρχη λογική της κοινωνίας σου δεν είναι μια Αλήθεια αμετακίνητη και μοναδική. Αυτό που πρέπει να καταφέρεις είναι να αφήσεις ελεύθερα τα στοιχεία του ποιητή, του καλλιτέχνη και του επιστήμονα που σίγουρα υπάρχουν μέσα σου. Αλλά για να το καταφέρεις πρέπει να αγαπήσεις το ταξίδι, και «πολλά τα καλοκαιρινά πρωιά να είναι που με τι ευχαρίστηση με τι χαρά θα μπαίνεις σε λιμένας πρωτοειδωμένους.»

**Κείμενο 3: Ο Γιάννης θα ‘πρεπε να διδάσκεται στα σχολεία**

Τα λόγια του σε συνεπαίρνουν, όσο και τα «καρφώματα» ή οι «τάπες» του. Η γοητεία του υπερβαίνει τα σπορ και αγγίζει τις πιο ευαίσθητες χορδές μας. Κάθε του φράση τον ψηλώνει ακόμη περισσότερο στην εκτίμησή μας. Ο Γιάννης Αντετοκούνμπο δεν είναι μόνο το βιονικό κορμί, ο υπεραθλητής. Είναι και μια προσωπικότητα - πρότυπο. Παράδειγμα προς μίμηση. Πώς το καταφέρνει αυτό, ο Γιάννης Αντετοκούνμπο;

Δεν είχε την τύχη να μαθητεύσει σε καλά σχολεία, να σπουδάσει, να μορφωθεί. Η μάχη για την επιβίωση δεν τού επέτρεψε αυτή την… πολυτέλεια. Κι όμως, τα λόγια του σε συνεπαίρνουν. Χαίρεσαι να τον ακούς να μιλάει, σχεδόν όσο απολαμβάνεις να τον βλέπεις να «καρφώνει» στο καλάθι και να μοιράζει «τάπες». Μέσα στην τόση πολυλογία της εποχής μας, οι κουβέντες του δεν περισσεύουν. ίσως, επειδή αναβλύζουν από τα βάθη της ψυχής του.

Υπάρχει μια υπέροχη αντίφαση στον Γιάννη. Αν και, πλέον, πρωταγωνιστεί στον κόσμο της αθλητικής βιομηχανίας θεάματος, εκείνος παραμένει πραγματικός. Αυθεντικός και ανυπόκριτος. Δεν «τυφλώθηκε» από τους προβολείς της δόξας, ούτε μεταλλάχθηκε σε κατασκεύασμα των διαφόρων «ειδικών» επικοινωνιολόγων. Είναι ένας αυτόφωτος σούπερ-σταρ, και το φως πηγάζει από μέσα του.

Το διαπιστώσαμε για πολλοστή φορά στη συνέντευξη που παραχώρησε σε γνωστή αθλητική εκπομπή […] Ο άνθρωπος Γιάννης «έλαμψε», πάλι, περισσότερο από τον υπεραθλητή. [...] Η απάντησή του στην ερώτηση «τι θα θυσίαζε για να έχει τον πατέρα του ξανά στο πλευρό του», ήταν η πιο συγκινητική στιγμή. «Τον πατέρα μου! Πάρτε τα όλα, δεν με νοιάζει… Να γυρίσω πίσω στα Σεπόλια και να πουλάω cd, δεν με νοιάζει, καν», αποκρίθηκε, κάνοντας -σίγουρα- πολλούς πατεράδες να βουρκώσουν. Κάθε του φράση τον ψηλώνει ακόμη περισσότερο στην εκτίμησή μας. […]

Ζήτησε να μην τον αποκαλούν «Πρωταθλητή» και «MVP». Αρνήθηκε το ότι είναι ο καλύτερος παίκτης στον κόσμο. Επειδή είναι η επιτομή της σεμνότητας. Ο παρείσακτος των Σεπολίων και ο παγκόσμιος Γιάννης είναι το ίδιο πρόσωπο. Το ίδιο ευγενικός, γελαστός και αγαπησιάρης, τότε που είχε ανάγκη να κερδίσει τη συμπάθεια των γύρω του, για να επιβιώσει, αλλά και τώρα, που όλοι «θα σκότωναν» για μια φωτογραφία δίπλα του. Με το δαχτυλίδι του πρωταθλητή στο χέρι του, αμέτρητα ατομικά βραβεία στο σαλόνι, και… ένα καράβι εκατομμύρια στους τραπεζικούς του λογαριασμούς. […]

 Ο Γιάννης δεν είναι μόνο το βιονικό του κορμί, που έγινε αντικείμενο επιστημονικής μελέτης. Δεν είναι μόνο οι άθλοι του, που η ιστορία του μπάσκετ εξακολουθεί να γράφει με χρυσά γράμματα. Είναι, πάνω απ’ όλα, μια προσωπικότητα – παράδειγμα προς μίμηση. Πρότυπο. Ο Γιάννης θα ‘πρεπε να διδάσκεται στα σχολεία.

* 1. Σε 50 περίπου λέξεις να αναφέρεις τους λόγους για τους οποίους ο Γιάννης Αντετοκούμπο θα έπρεπε να διδάσκεται στα σχολεία, σύμφωνα με τον συντάκτη του κειμένου.
	2. Στην πρώτη και στην τελευταία παράγραφο του Κειμένου 1 ο συντάκτης χρησιμοποιεί την επανάληψη. Να την περιγράψεις με συντομία και να εξηγήσεις πώς, κατά τη γνώμη σου, λειτουργεί στην οργάνωση του κειμένου.
	3. Ο συγγραφέας του Κειμένου χρησιμοποιεί πλήθος επιθέτων που δεν περιορίζονται στην περιγραφική απόδοση γνωρισμάτων, αλλά στην αξιολόγηση χαρακτηριστικών και συμπεριφοράς. Να γράψεις πέντε τέτοια επίθετα (μονάδες 5) και να δικαιολογήσεις την επιλογή αυτή με κριτήριο το θέμα του κειμένου και την πρόθεση του συντάκτη του (μονάδες 10).
1. Ρυπαρογράφημα = δημοσίευμα με ανήθικο, υβριστικό ή άσεμνο περιεχόμενο και ανάλογο ύφος [↑](#footnote-ref-2)